Røthe sensurerer Northug-ros etter Sverige-bråket
Vossingen skapte rabalder da han på oppløpet i verdenscupstafetten søndag - med retten på sin side - obstruerte Sveriges ankermann, Marcus Hellner. - Jeg har sett på meg selv som en ganske ålreit kar, så ble jeg plutselig hatet i løpet av hundre meter. Det har blåst litt, men det er gøy, gliser Sjur Røthe overfor VG Nett. Torsdag tok han NM-bronse på 15-kilometeren på Gåsbu i Hamar. Mens gullvinner Martin Johnsrud Sundby ble intervjuet av de fleste journalistene i presserommet, fikk Røthe sitte i fred og fortelle VG Nett om oppstyret han lagde som Petter Northugs reserve på sisteetappen. - Jeg pleier ikke å være en «bad boy». Men jeg hadde gjort det samme igjen hvis jeg hadde fått sjansen, fastslår 24-åringen.Sverige la inn protest etter den norske stafettseieren, men til ingen nytt. Røth var først inn på oppløpet og opptrådde innenfor regelverket da han skar ut og valgte det høyre sporet foran Hellner. Svensken måtte bremse og fikk spurten ødelagt. - Marcus og jeg er kompiser, så det var ikke noe problem etterpå. Jeg har full forståelse for at han var skuffet. Når du taper en spurt sånn som det der, skal du være skuffet og irritert, sier Røthe. Northug røpet søndag kveld at han hadde sendt SMS til landslagskameraten om innsatsen hans i duell med Sveriges ankermann. Røthe gliser fra øre til øre og tar en tenkepause når VG Nett spør om innholdet i meldingen. - Man kan vel si det sånn at han syntes det var bra. Han var fornøyd, han, sier vossingen. - Hva skrev han? - Det egner seg ikke på trykk, sier han og humrer.Marcus Hellner likte ikke Røthes manøver, men erkjenner at nordmannen hadde retten på sin side. Nå varsler han en annen taktikk i VM-stafetten om en drøy måned, når Northug er tilbake som ankermann: - Han er vanskelig å møte i spurten. Vårt mål er å kjøre fra underveis, sier Hellner til VG Nett. Røthe håper å få gå tredjeetappen for Norge på VM-stafetten, men har også tro på medalje individuelt - enten på 15 kilometer friteknikk eller 30 kilometer med skibytte. - Jeg har ikke vært noen medaljegrossist før, men jeg er på pallen oftere enn før. Det er en mulighet, sier han, uten å ville gi noen prosentsjanse. - Jeg må opp en del hakk fra dette løpet, sier han etter NM-bronsen.
Sjur Røthe (24) følte seg hatet etter stafettbråket forrige helg. Og elsket av Petter Northug (27).